CELEX: 32021D0351
Language: da
Date: 2021-02-22 00:00:00
Title: Rådets afgørelse (EU) 2021/351 af 22. februar 2021 om den holdning, der skal indtages på Den Europæiske Unions vegne på møderne mellem parterne i aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri

26.2.2021   
               
               
                  DA
               
               
                  Den Europæiske Unions Tidende
               
               
                  L 68/184
               
            
         RÅDETS AFGØRELSE (EU) 2021/351
         af 22. februar 2021
         om den holdning, der skal indtages på Den Europæiske Unions vegne på møderne mellem parterne i aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri (»aftalen«), der blev forhandlet inden for rammerne af Fødevare- og Landbrugsorganisationen (FAO), som Unionen er medlem af, blev godkendt af Unionen ved Rådets afgørelse 2011/443/EU (1). Aftalen trådte i kraft den 5. juni 2016.
                  
               
                     (2)
                  
                  
                     Partsmødet er det besluttende organ i henhold til aftalen og har beføjelse til at vedtage foranstaltninger, der skal forebygge, afværge og standse ulovligt, urapporteret og ureguleret (IUU) fiskeri, og som er bindende for parterne. Partsmødet afholdes hvert andet år eller oftere, hvis partsmødet beslutter det.
                  
               
                     (3)
                  
                  
                     I aftalens artikel 24, stk. 2, fastsættes, at FAO skal indkalde parterne til et møde fire år efter aftalens ikrafttræden for at undersøge og vurdere, hvor effektiv aftalen har været med hensyn til at nå det deri fastsatte mål (»det første møde om en revision«). Parterne afgør derefter, om der er behov for yderligere sådanne møder. Der kan også afholdes særlige partsmøder på andre tidspunkter, hvis partnerne anser det for nødvendigt, eller på skriftlig anmodning af en af parterne.
                  
               
                     (4)
                  
                  
                     Den holdning, der skal indtages på Unionens vegne på det første møde om en revision, som skal finde sted fra den 31. maj til den 4. juni 2021 samt på de tre efterfølgende møder, som afholdes af parterne hvert andet år, og eventuelle mellemliggende møder desangående, bør fastlægges, da foranstaltninger i henhold til aftalen vil være bindende for Unionen og vil kunne få afgørende indflydelse på EU-retten, nærmere bestemt Rådets forordning (EF) nr. 1005/2008 (2) og (EF) nr. 1224/2009 (3), Europa-Parlamentets og Rådets forordning (EU) 2017/2403 (4) og Kommissionens gennemførelsesforordning (EU) nr. 404/2011 (5).
                  
               
                     (5)
                  
                  
                     I betragtning af behovet for, at der i Unionens holdning tages hensyn til den nye udvikling, baseret på relevante oplysninger fremlagt forud for eller under partsmøderne, bør der i overensstemmelse med princippet om loyalt samarbejde mellem EU-institutionerne som fastsat i artikel 13, stk. 2, i traktaten om Den Europæiske Union ligeledes fastlægges procedurer for præciseringen fra år til år af den holdning, der skal indtages på Unionens vegne på partsmøderne.
                  
               
                     (6)
                  
                  
                     Formålet med aftalen er at forebygge, afværge og standse IUU-fiskeri via gennemførelse af effektive havneforanstaltninger. Aftalen mindsker incitamentet for fartøjer, der udøver IUU-fiskeri, til at fortsætte hermed, samtidig med at den forhindrer fiskevarer, der stammer fra sådant fiskeri, i at nå nationale og internationale markeder.
                  
               
                     (7)
                  
                  
                     IUU-fiskeri er en af de alvorligste trusler mod en bæredygtig udnyttelse af levende marine ressourcer og bringer selve grundlaget for Unionens fælles fiskeripolitik og de internationale bestræbelser for at fremme bedre havforvaltning i fare.
                  
               
                     (8)
                  
                  
                     Partsmødet har ansvaret for vedtagelsen af foranstaltninger, der skal sikre aftalens gennemførelse og derved sikre, at de levende marine ressourcer og marine økosystemer bevares og udnyttes bæredygtigt på lang sigt. Unionen bør spille en aktiv, effektiv og konstruktiv rolle ved partsmøderne for at sikre gennemførelsen af aftalen og fremme internationalt samarbejde, når det drejer sig om IUU-fiskeri —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der skal indtages på Unionens vegne på partsmøderne under aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri, skal være i overensstemmelse med principperne og retningslinjerne for den holdning, der skal indtages på Unionens vegne på partsmøderne (6).
            
            
               2.   Den i stk. 1 omhandlede holdning fastlægges med henblik på det første møde om en revision samt de tre efterfølgende partsmøder, som afholdes hvert andet år, og eventuelle mellemliggende møder.
            
         
         
            Artikel 2
            
               1.   Forud for hvert partsmøde tages, når dette organ skal vedtage afgørelser, der har retsvirkninger for Unionen, de nødvendige skridt til at sikre, at den holdning, der skal gives udtryk for på Unionens vegne, tager hensyn til de seneste videnskabelige og andre relevante oplysninger, der er fremsendt til Kommissionen, i overensstemmelse med principperne og retningslinjerne omhandlet i artikel 1, stk. 1.
            
            
               2.   Med henblik på stk. 1 og på grundlag af de i nævnte stykke omhandlede oplysninger forelægger Kommissionen i tilstrækkelig god tid inden hvert partsmøde Rådet et skriftligt dokument, hvori er fastlagt enkelthederne i den foreslåede præcisering af Unionens holdning med henblik på drøftelse og godkendelse af detaljerne i den holdning, som skal udtrykkes på Unionens vegne.
            
            
               3.   Hvis det i løbet af et partsmøde er umuligt, herunder på stedet, at nå til enighed, således at Unionens holdning tager hensyn til nye elementer, henvises spørgsmålet til Rådet eller dets forberedende organer.
            
         
         
            Artikel 3
            Den i artikel 1, stk. 1, omhandlede holdning skal vurderes og, hvis det er relevant, revideres af Rådet på forslag af Kommissionen senest med henblik på partsmødet efter det tredje af de hvert andet år afholdte partsmøder, som følger efter det første møde om en revision.
         
         
            Artikel 4
            Denne afgørelse træder i kraft på datoen for vedtagelsen.
         
         
            Udfærdiget i Bruxelles, den 22. februar 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse 2011/443/EU af 20. juni 2011 om godkendelse på Den Europæiske Unions vegne af aftalen om havnestatsforanstaltninger, der skal forebygge, afværge og standse ulovligt, urapporteret og ureguleret fiskeri (EUT L 191 af 22.7.2011, s. 1).
         
            (2)  Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (EUT L 286 af 29.10.2008, s. 1).
         
            (3)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).
         
            (4)  Europa-Parlamentets og Rådets forordning (EU) 2017/2403 af 12. december 2017 om en bæredygtig forvaltning af de eksterne fiskerflåder og om ophævelse af Rådets forordning (EF) nr. 1006/2008 (EUT L 347 af 28.12.2017, s. 81).
         
            (5)  Kommissionens gennemførelsesforordning (EU) nr. 404/2011 af 8. april 2011 om gennemførelsesbestemmelser til Rådets forordning (EF) nr. 1224/2009 om oprettelse af en EF- kontrolordning med henblik på at sikre overholdelse af reglerne i den fælles fiskeripolitik (EUT L 112 af 30.4.2011, s. 1).
         
            (6)  Jf. dokument ST 5410/21 på http://register.consilium.europa.eu.